KAMART เตรียมเข้าซื้อหุ้น “ดิ ไอโคนิค พรอพเพอร์ตี้” 33.33% หวังหนุนธุรกิจโตแกร่ง
KAMART เตรียมเข้าซื้อหุ้น “ดิ ไอโคนิค พรอพเพอร์ตี้” ผู้ดำเนินธุรกิจโรงแรม จำนวน 33.33% หวังหนุนธุรกิจเติบโตแข็งแกร่ง
16 ก.ย. 2558

บริษัท คาร์มาร์ท จำกัด (มหาชน) หรือ KAMART ระบุว่า บริษัทจะลงทุนในหุ้นสามัญของบริษัท ดิ ไอโคนิค พรอพเพอร์ตี้ อารีย์ จำกัด ซึ่งทำธุรกิจโรงแรม จำนวน 33,330 หุ้น มูลค่าหุ้นที่ตราไว้หุ้นละ 10 บาท คิดเป็นสัดส่วน 33.33% ด้วยมูลค่ารวม 333,300 บาท เพื่อเป็นการสนับสนุนธุรกิจหลักของบริษัทให้เติบโตและแข็งแกร่งยิ่งขึ้น
โดยบริษัทดังกล่าวจัดตั้งเมื่อวันที่ 10 ก.ย. 58 มีโครงสร้างผู้ถือหุ้นที่เป็นกรรมการร่วมในบริษัท ภายหลังการซื้อหุ้นแล้วบริษ้ทจะถือหุ้นใน ดิ ไอโคนิค พรอพเพอร์ตี้ อารีย์ จำนวน 33.33% โดยดิ ไอโคนิค พรอพเพอร์ตี้ อารีย์ มีทุนจดทะเบียน 1 ล้านบาท ประกอบกิจการด้านโรงแรม ซึ่งบริษัทเห็นว่าบริษัทดังกล่าวมีศักยภาพในการดำเนินการให้บริการด้านโรงแรม ตลอดจนมีทีมงานที่มีความเชี่ยวชาญ ซึ่งจะเป็นการสนับสนุนธุรกิจหลักของบริษัทให้เติบโตและแข็งแกร่งยิ่งขึ้น โดยแหล่งเงินลงทุนจะมาจากผลประกอบการของบริษัท